In gesprek met 'n prokureur: Regsberoep verander ingrypend weens Covid-19 - Solidariteit GildesSolidariteit Gildes In gesprek met 'n prokureur: Regsberoep verander ingrypend weens Covid-19 - Solidariteit Gildes
Tuis / Regslui Artikels / In gesprek met 'n prokureur: Regsberoep verander ingrypend weens Covid-19
In gesprek met 'n prokureur: Regsberoep verander ingrypend weens Covid-19
Vrydag | 16 Oktober | 2020
Iemand wat regsdienste benodig, raadpleeg altyd eers 'n prokureur wat dan, indien nodig, opdrag aan 'n advokaat kan gee om in die hof op te tree. Prokureurs spesialiseer dikwels op bepaalde gebiede in die reg, soos kommersiële reg, aktebesorging, patente, strafsake, egskeidings en dergelike ander gebiede. Talle prokureurs bly egter algemene praktisyns.
Sommige prokureurs verskyn dikwels in die howe. Daar is egter talle ander wat meer kantoorgebonde is en wat, indien hulle sake het wat op 'n regsgeding uitloop, verkies om opdrag aan 'n advokaat te gee om dit te behartig.
Solidariteit se Regsgilde het met Daniël Eloff, 'n assosiaat by Hurter Spies Ing., gesels oor sy beroep as praktiserende prokureur. Daniël vertel ook 'n bietjie meer oor die veranderinge wat die Covid-19-pandemie in die beroep tot gevolg gehad het.
Vertel ons kortliks wat jy doen.
Ek is 'n praktiserende prokureur wat spesialiseer in litigasie met besondere fokus op litigasie in openbare belang, konstitusionele reg en administratiefreg. My praktyk bestaan ook grootliks uit algemene litigasie, insluitend arbeidsreg, deliktuele eise en alternatiewe dispuutbeslegting.
Wat is die heel eerste ding wat jy doen as jy by die werk kom?
As ek soggens by die kantoor aankom, spring ek onmiddellik aan die werk om my e-posse te beantwoord. Ek is vroegoggend op my produktiefste met administrasietake
en -verantwoordelikhede. Omdat tydsbestuur in ons beroep van die uiterste belang is, sorg ek dat ek hierdie tyd gebruik om elke dag op datum te bly deur my e-posse en korrespondensie af te handel.
Ons beroep vereis gereelde hofbywoning en konsultasies met kliënte wat hoofsaaklik van 10:00 af geskied. Daarom word elke uur voor 10:00 ten volle benut.
Hoe het jou werk in die Covid-19-tyd verander?
Covid-19 het die regsberoep, soos die meeste beroepe, ingrypend verander. Ek is oortuig daarvan dat Covid-19 'n versnelling in die gebruik van moderne, innoverende tegnologie teweeggebring het, al was dit dalk met stampe en stote. Die regsberoep was nog altyd in sy wese 'n papiergebaseerde beroep en die Covid-19-pandemie het die beroep gedwing om na nuwe tegnologie te kyk. Waar ons vantevore aan fisiese hofbywoning gebonde was, betekening van hofstukke per hand gedoen is en konsultasies in persoon plaasgevind het, kan firmas ná Covid-19 hofverrigtinge met gemak elektronies bywoon, alle hofstukke elektronies beteken en liasseer en kan konsultasie met kliënte nou uit die gemak en gerief van ons huise plaasvind.
Soos wat talle firmas reeds voorheen van videokonferensie-tegnologie gebruik gemaak het, het ons howe gedurende en ná Covid-19 dit ook begin doen. Deur van hierdie tegnologie gebruik te maak, word nie net kosbare tyd nie, maar ook geld en hulpbronne bespaar. As alle betrokkenes byvoorbeeld vanaf enige ligging virtueel in die hof teenwoordig kan wees, kan dit die niebeskikbaarheid van partye en getuies aansienlik verminder. Die howe van die toekoms kan 24 uur per dag, sewe dae per week funksioneer en toegang tot die hoflêer kan te alle tye beskikbaar wees.
Wat is die grootste uitdagings in jou beroep?
Die grootste uitdaging wat regspraktisyns myns insiens in die gesig staar, is hoe om ekonomies, doeltreffend en winsgewend te praktiseer. Alhoewel daar 'n siening is dat die prokureursberoep geldbehep is, weet Jan Publiek nie van al die uitdagings waarmee talle firmas en enkelpraktisyns te kampe het nie. Daar is 'n groot ooraanbod van LLB-gegradueerdes en 'n groot ooraanbod van toegelate prokureurs. Daar is dus baie mededinging in die beroep en vir talle prokureurs is dit 'n uitdaging om 'n gesonde vloei van kliënte te handhaaf.
Die aard van die werk waaraan ek elke dag blootgestel word, is wat ek die meeste van my werk geniet en waaroor ek ook die dankbaarste is. As prokureurs is ons bevoorreg dat ons aan 'n verskeidenheid van velde blootgestel word. Elke kliënt se unieke regsprobleem stel 'n mens bloot aan 'n nuwe deskundige veld, 'n aspek van die samelewing of 'n unieke bedryf.
Wenke vir iemand wat die regsberoep wil betree
Enige hoërskoolleerling of jongmens wat dit oorweeg om LLB te gaan studeer om die regsberoep te betree, behoort van vroeg af vas te stel of die regsberoep, of een van sy vele vertakkings, regtig vir hom of haar bestem is. Met 'n LLB in die hand kan 'n mens 'n verskeidenheid van beroepe betree, hetsy as prokureur, advokaat, kommersiële regsadviseur, beleidsnavorser of jy kan die politiek betree. 'n Mens moet jou dus afvra hoe jou LLB jou op die pad na jou eindbestemming toe sal plaas.
Watter opleiding benodig 'n mens om te doen wat jy doen?
Om as 'n toegelate prokureur (dit wil sê 'n prokureur wat op die rol van die Regspraktisynsraad is) te praktiseer, moet 'n mens 'n LLB hê, jou vier professionele raadseksamens geslaag het en ten minste een of twee jaar se klerkskap voltooi het.
Wat is die beste advies wat jy vir iemand kan gee wat in dieselfde beroep as jy wil werk?
Hou moed en besef dat elke dag jou nader aan jou droomwerk bring.
My vrou wat as Christen, lewensmaat en professionele mens 'n voorbeeld vir my is van hoe 'n mens jou kosbare en min tyd op aarde ten volle kan aanwend.
Die Regsgilde is die beroepstuiste vir alle gegradueerdes in die regte – vanaf regstudente, klerke en regsadviseurs tot by prokureurs, advokate en regters – waar lede hul beroep veilig en voorspoedig kan beoefen. Dit is 'n gemeenskap wat geborgenheid in die beroep bevorder en só die regsberoep versterk en dien.